Peter Townsend

Kolonel Peter Wooldridge Townsend  (22 November 1914 - 19 Junie 1995) was 'n Britse lugmagoffisier en skrywer. Hy was van 1944 tot 1952 die stalmeester van koning George VI en van 1952 tot 1953 van koningin Elizabeth II. Hy is veral bekend daarvoor dat hy 'n romantiese verbintenis met prinses Margaret, die koningin se jongste suster, gehad het.

Biografie
Townsend is in Rangoen, Birma, gebore as die seun van luitenant-kolonel Edward Copleston Townsend van die Indiese weermag en sy vrou, Gladys. Hy het in 1933 by die Britse lugmag aangesluit. Hy is op 27 Januarie 1937 tot vlugoffisier bevorder, en op 27 Januarie 1939 tot vlugluitenant.

Ná 'n suksesvolle lugmagloopbaan is Townsend in 1944 as tydelike stalmeester van koning George VI aangestel. Hy was in die 1930's die toekomstige koning se vlieginstrukteur. In dieselfde jaar is hy permanent aangestel en hy het die posisie beklee tot 1953, toe hy aangestel is as ekstra stalmeester, 'n ereposisie, wat hy tot met sy dood beklee het. 

In Augustus 1950 het Townsend adjudant van die koninklike huishouding geword en in 1952 kontroleur van die koninginmoeder. Op 1 Januarie 1953 is hy bevorder tot kolonel, en hy het in dieselfde jaar uit diens van die koninklike huishouding getree.

Townsend was van 1953 tot 1956 lugattaché in Brussel. Hy het in 1970 gesê hy en Margaret het nie aan mekaar geskryf of mekaar gesien sedert 'n "vriendelike" ontmoeting in 1958 nie, "net soos ek dink baie mense nooit hulle eksmeisies sien nie".

Later in sy lewe het Townsend niefiksieboeke geskryf. Sy boeke sluit in Earth My Friend, Duel of Eagles, The Odds Against Us, The Last Emperor, The Girl in the White Ship, The Postman of Nagasaki en Time and Chance.

Persoonlike lewe
Op 17 Julie 1941 het Townsend getrou met (Cecil) Rosemary Pawle. Hulle het twee seuns, Giles en Hugo, gehad. Ná hulle egskeiding het Townsend en prinses Margaret besluit om te trou. Hy het haar ontmoet as stalmeester van haar pa, koning George VI. Geskeide mense kon nie in die Kerk van Engeland hertrou as hulle vorige gade nog gelewe het nie. Hulle verhouding was veral omstrede omdat Margaret se suster, koningin Elizabeth, die hoof van die Kerk was.

Toe nuus oor die verhouding bekend word, het die regering Townsend na Brussel gestuur as lugattaché in die Britse ambassade. Op 31 Oktober 1955 het prinses Margaret 'n verklaring uitgereik waarin sy die verhouding beëindig het. Die BBC het sy skedule onderbreek om die verklaring uit te saai.

In 1959, op 45-jarige ouderdom, het Townsend getrou met die 20-jarige Marie-Luce Jamagne, 'n Belgiese burger wat hy die vorige jaar ontmoet het. Hulle het twee dogters en 'n seun gehad. 

Townsend is in 1995 aan maagkanker oorlede. Hy was 80 jaar oud.

Verwysings

Skakels

Britse militariste
Britse skrywers